คณะกรรมการค่าจ้างไตรภาคี เริ่มพิจารณาปรับอัตราค่าจ้างขั้นต่ำปี 2565 แล้ววันนี้ ลุ้นเคาะอัตราใหม่
นายบุญชอบ สุทธมนัสวงษ์ ปลัดกระทรวงแรงงาน ให้สัมภาษณ์ก่อนเข้าห้องประชุมเพื่อเป็นประธานการประชุมคณะกรรมการค่าจ้าง 3 ฝ่าย หรือไตรภาคี ว่า ที่ประชุมวันนี้ (26 ส.ค.) จะมีการพิจารณาในรายละเอียดการปรับขึ้นค่าจ้างขั้นต่ำ ซึ่งยังไม่สามารถตอบได้ว่าจะออกมาเป็นอย่างไร เพราะข้อเสนอฝ่ายลูกจ้าง 492 บาท ฝ่ายนายจ้างไม่สามารถรับได้ ดังนั้นต้องหารือในรายละเอียด โดยพยายามจะสรุปภายในวันนี้ เบื้องต้นมี 3 จังหวัดที่ไม่ได้มีการเสนอขอปรับค่าจ้างเข้ามาคือ จังหวัดอุดรธานี มุกดาการ และน่าน พร้อมย้ำว่าคณะกรรมการแต่ละฝ่ายทุกคนมีหลักการในฝ่ายของตัวเองที่จะต้องถกกัน แต่ภาพรวมสุดท้ายคือผลประโยชน์รวมของประเทศ ส่วนมาตรการรองรับกรณีมีการปรับขึ้นค่าจ้างนั้น ฝ่ายเลขาฯต้องเตรียมไว้ทั้งในส่วนของกระทรวงแรงงาน และบางส่วนที่ต้องขอจากทางรัฐบาล อาทิ มาตรการทางภาษี มาตรการควบคุมราคาสินค้า สำหรับประชุมคณะกรรมการค่าจ้างชุดที่ 21 ครั้งที่ 8/2565 นี้จัดประชุมที่กระทรวงแรงงาน เพื่อพิจารณากลั่นกรองข้อเสนออัตราค่าจ้างขั้นต่ำปี 2565 ร่วมกับผู้แทนฝ่ายนายจ้าง ผู้แทนฝ่ายลูกจ้าง และผู้แทนหน่วยงานภาครัฐ โดยคณะกรรมการฯ เข้าร่วมประชุมทั้งหมด 19 คน เป็นผู้แทนฝ่ายรัฐบาล 5 คน ผู้แทนฝ่ายนายจ้าง 4 คน และผู้แทนลูกจ้าง 5 คน รวมถึงที่ปรึกษาอีก 5 คน ซึ่งการลงมติจะต้องใช้เสียง 3 ใน 5 ของคณะกรรมการแต่ละฝ่าย เบื้องต้นพบว่ามีสัดส่วนนายจ้างลาประชุม 1 คน